తాహిరా సయ్యద్

తాహిరా సయ్యద్‌ (ఉర్దూ: طاہرہ سيد) (జననం 1958, లాహోర్) పాకిస్తానీ గజల్, జానపద గాయని. ఆమె ఉర్దూ, పంజాబీ, డోగ్రీ, పహారీ భాషలలో కచేరీలు చేస్తుంది.

బాల్యం 
పాకిస్తానీ ప్రఖ్యాత గజల్, జానపద గాయని మాలికా పుఖ్‌రాజ్, రచయిత షబ్బీర్ హుస్సేన్‌లకు తాహిరా సయ్యద్ లాహోర్‌లో జన్మించింది.

కాన్వెంట్ ఆఫ్ జీసస్ అండ్ మేరీ విద్యా సంస్థలో చదివిన ఆమె సీనియర్ కేంబ్రిడ్జ్ పరీక్షలలో ఉత్తీర్ణత సాధించింది. తరువాత లాహోర్ కళాశాల నుండి ఆమె డిగ్రీ పట్టభద్రురాలైంది. ఆ తరువాత పంజాబ్ విశ్వవిద్యాలయంలో న్యాయశాస్త్రం అభ్యసించి ఎల్.ఎల్.బి పట్టా పొందింది. ఆమె లాహోర్‌లోని కిన్నైర్డ్ కాలేజ్ ఫర్ ఉమెన్‌లో ఇంగ్లీష్‌లో మాస్టర్స్ ప్రోగ్రామ్‌లో చేరినా మధ్యలోనే విడిచిపెట్టింది.

కెరీర్ 
తాహిరా సయ్యద్ తన తల్లి మాలికా పుఖ్‌రాజ్ కోరికమేరకు తన 12వ యేట పాడటం ప్రారంభించింది. ఆమె అక్తర్ హుస్సేన్ వద్ద రెండు సంవత్సరాల పాటు కఠినమైన శాస్త్రీయ సంగీత శిక్షణ పొందింది, అలాగే ఆమె తల్లి దగ్గర నేర్చుకుని పాటలు, గజల్‌లలో ప్రావీణ్యత సాధించింది. ఆమె నాజర్ హుస్సేన్ వద్ద వాయిస్ మాడ్యులేషన్, రాగి(raggi) లలో మెలకువలు నేర్చుకుంది.

1968-1969లో రేడియో పాకిస్తాన్‌, పాకిస్తాన్ టెలివిజన్‌ లలో షోలు చేయడం మొదలుపెట్టింది. పాకిస్తానీ కవి హఫీజ్ జలంధ్రీ రాసిన యే ఆలం షౌక్ కా దేఖా నా జే.., చంజర్ ఫబ్దీ నా ముతియార్ బినా.., అభి తౌ మైన్ జవాన్ హౌన్.. వంటి అత్యంత ప్రజాదరణ పొందిన పాటలు ఆమె పాడింది.

ఏప్రిల్ 1985లో ఆమె ఫొటో నేషనల్ జియోగ్రాఫిక్ మ్యాగజైన్ ముఖచిత్రంగా అచ్చయింది. ఆమె 1972లో ఉత్తమ మహిళా నేపథ్య గాయనిగా నిగర్ అవార్డును గెలుచుకుంది. 1994లో పాకిస్తాన్ టెలివిజన్ లైఫ్‌టైమ్ అచీవ్‌మెంట్ అవార్డును సొంతం చేసుకుంది. ఆమె 2013 మార్చి 23న  ప్రైడ్ ఆఫ్ పెర్ఫార్మెన్స్ అవార్డును పాకిస్తాన్ అధ్యక్షుడి చేతులమీదుగా అందుకుంది.

అమెరికాలో టెక్సస్‌లోని డల్లాస్‌లో గజల్ ఈవెనింగ్, అలాగే పెన్సిల్వేనియాలోని ఫిలడెల్ఫియాలో ఫైజ్ అహ్మద్ ఫైజ్‌కు నివాళులర్పించడం, లాహోర్‌లోని ఫైజ్ ఇంటర్నేషనల్ ఫెస్టివల్ వంటి విభిన్న కార్యక్రమాలలో ఆమె ప్రదర్శనలతో మంచి పేరు తెచ్చుకుంది.

వ్యక్తిగత జీవితం 
1975లో న్యాయవాది నయీమ్ బుఖారీని వివాహం చేసుకున్న తనకు ఇద్దరు పిల్లలు. అయితే ఆ జంట 1990లో విడాకులు తీసుకున్నారు.

గుర్తింపు

మూలాలు 

1958 జననాలు
పాకిస్తానీ ముస్లింలు
పాకిస్తానీ గజల్ గాయకులు
ప్రైడ్ ఆఫ్ పెర్ఫార్మెన్స్ గ్రహీతలు
పంజాబీ గాయకులు
పాకిస్తానీ జానపద గాయకులు
పాకిస్తానీ రేడియో ప్రముఖులు
పాకిస్తానీ శాస్త్రీయ సంగీతకారులు
పాకిస్థానీ నేపథ్య గాయకులు